【明報專訊】國泰(0293)噚日公布話搵咗香港游泳奧運選手何詩蓓,作為公司品牌代言人,拍咗最新一輯品牌廣告。行政總裁林紹波話,好榮幸邀請到何詩蓓擔任公司品牌代言人,一齊擁抱「Every Move Counts」嘅共同信念,喺各自領域發光發亮。
個國泰廣告以何詩蓓嘅日常練習片段為主軸,記錄佢細細個到大個訓練過程,以對應國泰嘅服務信念。何喺《國泰的故事》訪談提到,話喺海外完成訓練或比賽,返嚟坐國泰機,聽到機艙服務員以熟悉嘅語言廣播,都感到溫暖窩心喎。
搭飛機睇卡通片減壓
佢仲透露,搭飛機返訓練營同比賽時,減壓方法就係睇卡通片,「我最鍾意係《汽車總動員》同《功夫熊貓》,呢類影片令我投入比賽精神」。另外,原來何詩蓓細個唔鍾意游水,到18歲先愛上;現時佢每星期會到泳池訓練10次,去健身室兩次,仲參加室內動感單車同瑜伽課程。